Πρωτάθλημα καλαθοσφαίρισης Κοσσυφοπεδίου

Το **Πρωτάθλημα Καλαθοσφαίρισης Κοσσυφοπεδίου**, γνωστό ως **IP Superliga** για λόγους χορηγίας, είναι ένα επαγγελματικό πρωτάθλημα του Κοσσυφοπεδίου για ανδρικούς συλλόγους καλαθοσφαίρισης. Στο Σύστημα πρωταθλημάτων καλαθοσφαίρισης του Κοσσυφοπεδίου, είναι το πρωταρχικό πρωτάθλημα της χώρας και διοργανώνεται από την Ομοσπονδία Καλαθοσφαίρισης Κοσσυφοπεδίου (αλβανικά: Federata e Basketbollit e Kosovës, σερβικά: Кошаркашки савез Косова). Το πρωτάθλημα αποτελείται από 8 ομάδες (2019–20) και λειτουργεί με το σύστημα προώθησης και υποβιβασμού με τη Β΄ Κατηγορία.

Οι αγωνιστικές περίοδοι διαρκούν από τον Οκτώβριο μέχρι τον Απρίλιο (κανονική περίοδος και πλέι-οφ), με τις ομάδες να παίζουν 28 αγώνες η κάθε μία (κανονική περίοδος). Αυτή τη στιγμή χρηματοδοτείται από την ιταλική πετρελαϊκή εταιρεία IP και έτσι είναι επίσημα γνωστή ως IP Superliga.

Το πρωτάθλημα διοργανώθηκε για πρώτη φορά ερασιτεχνικά το 1991 από την Ομοσπονδία Καλαθοσφαίρισης του Κοσσυφοπεδίου και το 1999 επαγγελματικά. Το 2017 ονομάστηκε σε IP Superliga. Οι σύλλογοι της είχαν δικαίωμα συμμετοχής μόνο στη Βαλκανική Λίγκα από το 2013 έως το 2015. Με την ένταξη της Ομοσπονδίας Καλαθοσφαίρισης του Κοσσυφοπεδίου ως πλήρες μέλος της FIBA στις 13 Μαρτίου 2015, και ταυτοχρόνως της FIBA Europe, οι σύλλογοι της έχουν δικαίωμα συμμετοχής σε όλες τις διοργανώσεις της FIBA Europe.

Από την έναρξη του πρωταθλήματος Κοσσυφοπεδίου το 1991, 5 ομάδες έχουν κερδίσει τον τίτλο: Σίγκαλ Πρίστινα (14), Πέγια (6), Τρέπτσα (4), Μαμπετέξ (1) και Ντρίτα (1). Η τρέχουσα πρωταθλήτρια είναι η Σίγκαλ Πρίστινα, η οποία κέρδισε τον τίτλο τη σεζόν 2018–19.

## Ιστορία
Κατά τη διάρκεια της Γιουγκοσλαβικής περιόδου, το Κοσσυφοπέδιο είχε το δικό του πρωτάθλημα και χαμηλότερες κατηγορίες και στα δύο φύλα. Ένας από τους πιο διάσημους συλλόγους καλαθοσφαίρισης του Κοσσυφοπεδίου ήταν η Elektricisti καθώς ήταν μέρος της Δεύτερης Κατηγορίας της πρώην Γιουγκοσλαβίας, ενώ ο Zyfer Avdiu, ένας παίκτης καλαθοσφαίρισης της Eleketricisti είχε παίξει για την Εθνική Γιουγκοσλαβίας, όταν ήταν μέρος του Ευρωμπάσκετ.

Στη δεκαετία του 1990, το Κοσσυφοπέδιο διακήρυξε την πολιτική και αθλητική ανεξαρτησία από το Γιουγκοσλαβικό σύστημα, και οργάνωσε το δικό του πρωτάθλημα με βάση διαφορετικές ομάδες από τις μεγάλες πόλεις του Κοσσυφοπεδίου. Κατά τη δεκαετία αυτή, πολλές προσπάθειες έγιναν για την ένταξη της Ομοσπονδίας Καλαθοσφαίρισης του Κοσσυφοπεδίου στη Διεθνή Ομοσπονδία Καλαθοσφαίρισης (FIBA), αλλά οι προσπάθειες απορρίφθηκαν.

Το πρωτάθλημα διοργανώθηκε για πρώτη φορά ερασιτεχνικά το 1991, ύστερα από την ίδρυση της Ομοσπονδίας Καλαθοσφαίρισης του Κοσσυφοπεδίου, με τη συμμετοχή οκτώ ομάδων. Η πρώτη πρωταθλήτρια ήταν η Πρίστινα. Την περίοδο 1991–92 το πρωτάθλημα κατέκτησε η Τρέπτσα από την πόλη Μιτρόβιτσα. Τα επόμενα χρόνια που ακολούθησαν και συγκεκριμένα από την περίοδο 1992–96, για τέσσερα συνεχόμενα χρόνια, το πρωτάθλημα καταλάμβανε η Πέγια, η οποία αποτελούσε τη μεγαλύτερη δύναμη της δεκαετίας του 1990. Το πρωτάθλημα τις περιόδου 1996–97 ήταν και το τελευταίο της δεκαετίας το οποίο κατέκτησε η Ντρίτα, από την πόλη Γκίλαν. Το 1997–98 το πρωτάθλημα διακόπηκε λόγω του Πολέμου του Κοσσυφοπεδίου και το 1998–99 δεν πραγματοποιήθηκε καθόλου για τον ίδιο λόγο.

Παρά το πολιτικό καθεστώς του Κοσσυφοπεδίου, οι διοργανώσεις καλαθοσφαίρισης πραγματοποιήθηκαν νόμιμα από το 1999 κάτω από την Ομοσπονδία Καλαθοσφαίρισης του Κοσσυφοπεδίου που είχε λάβει άδεια από την Αποστολή των Ηνωμένων Εθνών στο Κοσσυφοπέδιο και την Κυβέρνηση του Κοσσυφοπεδίου. Έτσι το 2000 και το 2001 πρωταθλήτρια ανακηρύχθηκε η Τρέπτσα, ύστερα από οκτώ χρόνια, φτάνοντας έτσι τα τρία πρωταθλήματα στην ιστορία της. Τα επόμενα δυο χρόνια που ακολούθησαν, πρωταθλήτρια αναδείχθηκε η Σίγκαλ Πρίστινα. Τις περιόδους 2003–04 και 2004–05 πρωταθλήτριες αναδείχθηκαν η Πέγια και η Μαμπετέξ για πέμπτη και πρώτη φορά αντίστοιχα. Από τα μέσα της δεκαετίας του 2000 έως και το 2015 η Σίγκαλ Πρίστινα θεωρείται η πιο επιτυχημένη ομάδα στο Κοσσυφοπέδιο έχοντας κατακτήσει οκτώ πρωταθλήματα από τα έντεκα συνολικά, με εξαίρεση τις περιόδους 2011–12 και 2012–13, που τα πρωταθλήματα κατέλαβαν η Τρέπτσα για τέταρτη φορά και η Πέγια για έκτη φορά.

Την περίοδο 2013–14 για πρώτη φορά συμμετείχαν ομάδες σε διεθνή διοργάνωση και συγκεκριμένα στη Βαλκανική Λίγκα Καλαθοσφαίρισης στην οποία και εντάχθηκε το πρωτάθλημα. Στις 13 Μαρτίου 2015, η Ομοσπονδία Καλαθοσφαίρισης του Κοσσυφοπεδίου έγινε πλήρες μέλος της FIBA και ταυτοχρόνως της FIBA Europe. Ύστερα από αυτό, την περίοδο 2015–16 η πρωταθλήτρια Σίγκαλ Πρίστινα ήταν η πρώτη ομάδα στην ιστορία της καλαθοσφαίρισης του Κοσσυφοπεδίου που συμμετείχε στη νέα ευρωπαϊκή διασυλλογική διοργάνωση της FIBA Europe, το FIBA Europe Cup που δημιουργήθηκε το 2015 και αντικατέστησε το EuroChallenge, και είχε σκοπό να υποκαταστήσει το Eurocup. Η Σερβική Ομοσπονδία Καλαθοσφαίρισης (KSS) επιδιώκει την απαγόρευση σε παιχνίδια ανάμεσα στο Κοσσυφοπέδιο και τη Σερβία. Σήμερα, η καλαθοσφαίριση στο Κοσσυφοπέδιο έχει την ίδια δημοτικότητα με το ποδόσφαιρο.

### Σύνολο τίτλων

## Μορφή διοργάνωσης

### Διοργάνωση
Υπάρχουν οκτώ έως δέκα ομάδες στη διοργάνωση που ανταγωνίζονται κάθε χρόνο σε δύο ξεχωριστές φάσεις. Κατά τη διάρκεια της περιόδου (από τον Οκτώβριο έως τον Απρίλιο) κάθε ομάδα πρέπει να παίξει με όλες τις άλλες ομάδες στο πρωτάθλημα τέσσερεις φορές, δύο φορές εντός έδρας και δύο φορές εκτός έδρας. Αυτό σημαίνει ότι η κανονική περίοδο του πρωταθλήματος της IP Superliga τελειώνει μετά από όλες τις ομάδες να παίζουν 28 παιχνίδια.

Στο τέλος του πρωταθλήματος, οι τέσσερις καλύτερες ομάδες του βαθμολογικού πίνακα ξεκινάνε τα πλέι-οφ, η πρώτη ομάδα στη βαθμολογία αντιμετωπίζει την τέταρτη ομάδα του βαθμολογικού πίνακα, και ούτω καθεξής. Υπάρχει ένα γύρος πλέι-οφ, και ο νικητής του τελικού γύρου αναδεικνύεται ο πρωταθλητής της διοργάνωσης. Αυτό είναι παρόμοιο με τα περισσότερα πρωταθλήματα καλαθοσφαίρισης στην Ευρώπη.

Κάθε περίοδο, οι δύο τελευταίες ομάδες της κανονικής περιόδου υποβιβάζονται στη Β΄ Κατηγορία και αντικαθίστανται από τις δύο πρώτες προκριθείσες ομάδες του πρωταθλήματος.

Κάθε ομάδα μπορεί να παίξει με τρεις ξένους παίκτες σε κάθε αγώνα που διοργανώνεται από την Ομοσπονδία Καλαθοσφαίρισης του Κοσσυφοπεδίου. Κάθε ομάδα πρέπει να παίξει με έναν παίκτη κάτω τον 18 σε κάθε παιχνίδι για τουλάχιστον 10 λεπτά.

## Χορηγία
Το Πρωτάθλημα Καλαθοσφαίρισης του Κοσσυφοπεδίου έχει χορηγηθεί από το 1999. Ο χορηγός ήταν σε θέση να καθορίσει το όνομα του πρωταθλήματος. Υπήρξαν οκτώ χορηγοί από την ίδρυσή του πρωταθλήματος.

* 1991–1999: Κανένας χορηγός
* 1999–2004: Liga e Pare e Kosoves ne Basketboll
* 2004–2005: Liga Profesionale e Basketbollit te Kosoves
* 2005–2007: Raiffeisen Superliga
* 2007–2009: Siguria Superliga
* 2009–2011: Techno Market Superliga
* 2011–2013: BKT Superliga
* 2013–2017: ETC Superliga
* 2017–2020: IP Superliga

Το πρωτάθλημα έχει μια σειρά επίσημων συνεργατών και προμηθευτών. Ο επίσημος προμηθευτής αθλητικού εξοπλισμού είναι η Spalding. Άλλοι επίσημοι χορηγοί είναι η IPKO και η Baker Tilly Kosovo.

## Γήπεδα
thumb|left|280px|Το Pallati i Rinisë dhe Sporteve έδρα της Σίγκαλ Πρίστινα.
thumb|right|280px|Η Salla e sporteve Minatori έδρα της Τρέπτσα.

Από την ίδρυση του πρωταθλήματος, τα κλειστά γήπεδα στο Κοσσυφοπέδιο έχουν δει συνεχείς βελτιώσεις στη χωρητικότητα και στις εγκαταστάσεις, με ορισμένους δήμους να έχουν κατασκευάσει και νεόκτιστα γήπεδα για τους συλλόγους καλαθοσφαίρισης των περιοχών τους καθώς και άλλων αθλημάτων. Σήμερα, οι εγκαταστάσεις των συλλόγων που συμμετέχουν στην ETC Σούπερλιγκ και φιλοξενούν τους εντός έδρας αγώνες τους, πρέπει να έχουν τουλάχιστον χωρητικότητα 1.000 ατόμων.

Την περίοδο 2014–15, επτά διαφορετικές εγκαταστάσεις χρησιμοποιήθηκαν από τις οκτώ συνολικά ομάδες που συμμετείχαν. Το μεγαλύτερο γήπεδο της ETC Σούπερλιγκ για διεξαγωγή καλαθοσφαίρισης, είναι το Salla e sporteve Minatori, χωρητικότητας 4.100 ατόμων, στην πόλη Μιτρόβιτσα του βορείου Κοσσυφοπεδίου. Άλλες μεγάλες εγκαταστάσεις είναι το Palestra Sportive Sezai Surroi (3.200) στο Πρίζρεν, το Palestra Bill Clinton (3.000) στο Φεριζάι και το Pallati i Rinisë dhe Sporteve (2.500), το Karagaq Sports Hall (2.500) και το Shani Nushi Sports Hall (2.500), στην Πρίστινα, στην Πέγια και στην Τζιακόβα αντίστοιχα.

## Δείτε επίσης
*Κύπελλο Κοσσυφοπεδίου
*Σούπερ Καπ

## Παραπομπές


## Εξωτερικοί σύνδεσμοι
* Πρωτάθλημα Καλαθοσφαίρισης Κοσσυφοπεδίου στο Eurobasket 
* Ομοσπονδία Καλαθοσφαίρισης Κοσσυφοπεδίου – IP Superliga 

Κατηγορία:Καλαθοσφαίριση στο Κοσσυφοπέδιο
Κατηγορία:Εθνικά πρωταθλήματα καλαθοσφαίρισης